KOMISSION ASETUS (EY) N:o 240/95,
annettu 7 päivänä helmikuuta 1995,
öljysiementen tuottajien tukijärjestelmän soveltamista koskeviin yksityiskohtaisiin sääntöihin liittyvistä uusista siirtymätoimenpiteistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92 (1), sellaisena kuin se on viimeksi muutettuna asetuksella (EY) N:o 3116/94 (2), ja erityisesti sen 12 ja 16 artiklan,
sekä katsoo, että
asetuksen (ETY) N:o 1765/92 11 artiklan 2 kohdassa säädetään ennakkomaksun maksamisesta öljysiemenistä maksettavaa korvausta hakeville tuottajille; tämä ennakkomaksu on maksettava heti, kun jäsenvaltiot ovat todenneet oikeuden maksuun,
asetuksen (ETY) N:o 1765/92 11 artiklan 3 kohdassa säädetään, että ollakseen oikeutettuja edellä mainittuun ennakkomaksuun tuottajien on täytettävä tietyt velvoitteet, mukaan lukien hakemuksen esittäminen, jonka mukana on oltava yksityiskohtainen tilaa koskeva viljelysuunnitelma, josta ilmenee öljysiementen viljelyyn tarkoitettu viljelyala; komissio on antanut asetuksen (ETY) N:o 3887/92 (3), jossa säädetään yhdennetystä hallinto- ja valvontajärjestelmästä ja siihen liittyvästä yhdestä ainoasta tukihakemuksesta; maksut syysrapsin tuottajille, jotka täyttävät asetuksessa (ETY) N:o 1765/92 säädetyt edellytykset, olisi suoritettava mahdollisimman aikaisin,
ainoastaan sellaisilla tuottajilla, jotka eivät ole valinneet asetuksen (ETY) N:o 1765/92 8 artiklassa tarkoitettua yksinkertaistettua järjestelmää, on oikeus hakea saman asetuksen 5 artiklassa säädettyä öljysiemenistä maksettavaa korvausta ja saada ennakkomaksua kyseisestä korvauksesta; näiden tuottajien on vastaavasti kesannoitava osa tilojensa maista,
tässä vaiheessa markkinointivuotta komissio ei voi vahvistaa markkinointivuodeksi 1995/96 asetuksen (ETY) N:o 1765/92 5 artiklan c alakohdassa tarkoitettua ennakoitua alueellista viitemäärää; tämä tilanne ei kuitenkaan saa vaikuttaa haitallisesti niiden rapsinsiementen tuottajien etuihin, jotka kylvävät vuonna 1994 korjatakseen sadon vuonna 1995, erityisesti heidän mahdolliseen oikeuteensa ennakkomaksuun,
asetuksen (ETY) N:o 1765/92 16 artiklassa säädetään erityistoimenpiteistä helpottamaan siirtymistä samassa asetuksessa säädettyyn järjestelmään erityisesti silloin, kun niillä voidaan ehkäistä tiettyjen tuotteiden osalta aiheutuvat vaikeudet; viljakasveista maksettava korvaus kasvaa vuosittain markkinointivuoden 1995/96 loppuun asti, öljysiemenistä maksettava korvaus sitävastoin ei kasva; tämän siirtymäkauden aikana saattaa tapahtua aiheetonta siirtymistä öljykasvien viljelystä viljakasvien viljelyyn, mikä voi aiheuttaa vaikeuksia molemmille peltokasvityypeille; ennakkomaksun maksaminen syysrapsin siemenille mahdollisimman aikaisessa vaiheessa voi auttaa ylläpitämään öljysiementen viljelyn tason ja rajaamaan edellä mainitun siirtymisen mahdollisimman vähäiseksi; mahdollisimman aikaisin tapahtuvan maksamisen helpottamiseksi on tarpeen sallia, että tuottajien oikeus ennakkomaksuun todetaan ensisijaisesti vähimmäistietojen perusteella, toisin sanoen ilmoittamalla syysrapsin kokonaisala ja sitoutumalla toimittamaan muut vaadittavat tiedot sovittuna ajankohtana,
syysrapsin kylvöalan muutokset voivat aiheuttaa kohtuuttoman määrän erityistarkastuksia sen toteamiseksi, että oikeus ennakkomaksuun on edelleen perusteltu; tämän vuoksi tällaiset muutokset olisi rajattava niihin, jotka ovat välttämättömiä siksi, että istutus ei ole onnistunut maanviljelyteknisten syiden tai sääolosuhteiden vuoksi; tällaisessa tapauksessa edellä mainitut vaikeudet voidaan välttää ainoastaan kylvämällä uudelleen öljysiementä, ja
viljan, rasvojen ja kuivarehun yhteinen hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. Siirtymätoimenpiteenä markkinointivuodelle 1995/96 jäsenvaltiot voivat vahvistaa määräpäivän, johon mennessä syysrapsia kylväneet tuottajat voivat esittää öljysiemenistä maksettavan korvauksen ennakkomaksua koskevia hakemuksia, edellä sanotun kuitenkaan rajoittamatta komission asetuksen (ETY) N:o 2294/92 (4) 2 artiklan 1 kohdan c alakohdan säännösten soveltamista.
2. Edellä 1 kohdassa tarkoitettu määräpäivä ei saa olla myöhempi kuin asetuksen (ETY) N:o 2294/92 2 artiklan 1 kohdan c alakohdassa tarkoitettujen korvaushakemusten jättöpäivä.
2 artikla
Sovellettaessa 1 kohtaa asetuksen (ETY) N:o 1765/92 11 artiklan 2 kohdassa tarkoitetun ennakkomaksun maksaminen edellyttää, että tuottaja esittää kirjallisen ilmoituksen, joka sisältää vähintään seuraavat tiedot:
a) syysrapsin kokonaiskylvöala, jonka osalta ennakkomaksua haetaan;
b) peruuttamaton sitoumus:
- jättää korvauksen maksamista koskeva hakemus sovitussa ajassa asetuksessa (ETY) N:o 3887/92 säädettyjen yksityiskohtaisten sääntöjen mukaisesti,
- täyttää velvoitteensa kesannoida maata sekä kaikki asetuksessa (ETY) N:o 2294/92 säädetyt vaatimukset,
- valita pientuottajille tarkoitettu yksinkertaistettu järjestelmä,
- olla kylvämättä kyseisenä markkinavuonna vastaaville alueille pääasiallista peltokasvia, paitsi maanviljelyteknisistä tai ilmastollisista syistä, jotka jäsenvaltion toimivaltainen viranomainen on asianmukaisesti hyväksynyt. Viimeksi mainitussa tapauksessa tuottajan on kylvettävä uudelleen öljysiementä.
3 artikla
Sovellettaessa 2 artiklaa jäsenvaltion sallitaan maksaa säädetyt vaatimukset täyttäville tuottajille ennakkomaksua, joka on 45 prosenttia ennakoidusta alueellisesta viitemäärästä, joka on laskettu komissiolle alueellistamissuunnitelmien yhteydessä toimitettujen lukujen perusteella, sellaisena kuin ne ovat 1 artiklan 1 kohdassa tarkoitettuna päivänä.
4 artikla
1. Ennakkomaksua ei makseta tuottajille, jotka eivät kuulu peltokasvien tuottajien tukijärjestelmän piiriin markkinointivuonna 1994/95 asetuksen (ETY) N:o 3887/92 9 artiklan 2 kohdan nojalla.
2. Jäsenvaltioiden on suoritettava tarvittavat hallinnolliset tarkastukset ennen ennakkomaksujen maksamista.
5 artikla
1. Jäsenvaltioiden on toteutettava tarvittavat toimenpiteet sen varmistamiseksi, että edellä 2 artiklassa säädetyt tuottajien sitoumukset on täytetty, ja sen estämiseksi, että viljelyaloille, joille haetaan tässä asetuksessa säädettyä ennakkomaksua, ei makseta korvausta mistään muista peltokasveista markkinointivuoden 1995/96 aikana.
2. Jäsenvaltioiden on ilmoitettava komissiolle tämän asetuksen soveltamiseksi toteuttamistaan toimenpiteistä ja erityisesti 1 kohdassa tarkoitetuista toimenpiteistä viimeistään 30 päivän kuluessa ennakkomaksuja koskevien hakemusten jättämisen määräpäivästä.
6 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä helmikuuta 1995.